CELEX: 62015TN0356
Language: mt
Date: 2015-07-06 00:00:00
Title: Kawża T-356/15: Rikors ippreżentat fis-6 ta’ Lulju 2015 – L-Awstrija vs Il-Kummissjoni

12.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 337/14
            
         Rikors ippreżentat fis-6 ta’ Lulju 2015 – L-Awstrija vs Il-Kummissjoni
   (Kawża T-356/15)
   (2015/C 337/17)
   Lingwa tal-kawża: il-Ġermaniż
   
      Partijiet
   
   
      Rikorrenti: Ir-Repubblika tal-Awstrija (rappreżentanti: C. Pesendorfer u H. Kristoferitsch, avukat)
   
      Konvenuta: Il-Kummisjoni Ewropea
   
      Talbiet
   
   
               —
            
            
               tannulla d-Deċiżjoni tal-Kummissjoni (UE) 2015/658, tat-8 ta’ Ottubru 2014, dwar il-miżura ta’ għajnuna SA.34947 (2013/C) (ex 2013/N) li r-Renju Unit qed jippjana li jimplimenta bħala Appoġġ għall-Impjant tal-Enerġija Nukleari Hinkley Point C [notifikata bid-dokument C(2014) 7142] (ĠU 2015 L 109, p. 44);
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka għaxar motivi.
   
               1.
            
            
               L-ewwel motiv: applikazzjoni żbaljata tal-Artikolu 107(3)(c) TFUE – definizzjoni żbaljata tas-suq u suppożizzjoni inkorretta ta’ falliment tas-suq
               Ir-rikorrenti ssostni li l-Kummissjoni awtorizzat b’mod żbaljat l-għajnuna mill-Istat prevista skont l-Artikolu 107(3)(c) TFUE sa fejn hija taċċetta b’mod żbaljat l-eżistenza ta’ suq distint tal-enerġija nukleari u tassumi – ukoll b’mod żbaljat – li f’dan is-suq hemm falliment.
            
         
               2.
            
            
               It-tieni motiv: ksur tal-Artikolu 107(3)(c) TFUE – evalwazzjoni żbaljata taċ-ċentru nukleari bħala “teknoloġija ġdida”
               F’dan il-kuntest, ir-rikorrenti tafferma li d-deċiżjoni hija wkoll ivvizzjata b’nullità minħabba li l-Kummissjoni tinvoka b’mod żbaljat il-fatt li t-teknoloġija inkwistjoni hija teknoloġija ġdida.
            
         
               3.
            
            
               It-tielet motiv: applikazzjoni żbaljata tal-Artikolu 107(3)(c) TFUE – suppożizzjoni żbaljata tal-eżistenza ta’ għajnuna għall-investiment
               Fil-kuntest tat-tielet motiv, ir-rikorrenti ssostni li l-Kummissjoni tassumi b’mod żbaljat li l-miżuri previsti huma sempliċi għajnuna għall-investiment; fir-realtà, l-għajnuna tmur ferm lil hinn minn sempliċi għajnuna għall-investiment u tikkostitwixxi għajnuna għall-funzjonament – li hija illegali skont il-ġurisprudenza tal-qrati tal-Unjoni.
            
         
               4.
            
            
               Ir-raba’ motiv: applikazzjoni żbaljata tal-Artikolu 107(3)(c) TFUE – assenza ta’ suġġett ta’ interess komuni
               F’dan il-kuntest, ir-rikorrenti tafferma li d-deċiżjoni kkontestata hija wkoll ivvizzjata b’nullità peress li – kuntrarjament għal dak li tqis il-Kummissjoni – ma hemmx l-interess komuni meħtieġ għall-awtorizzazzjoni tal-għajnuna skont l-Artikolu 107(3)(c) TFUE.
            
         
               5.
            
            
               Il-ħames motiv: definizzjoni insuffiċjenti tal-għajnuna
               Ir-Repubblika tal-Awstrija tibbaża wkoll ir-rikors tagħha fuq il-fatt li l-Kummissjoni ddefinixxiet l-għajnuna mill-Istat b’mod totalment insuffiċjenti.
            
         
               6.
            
            
               Is-sitt motiv: applikazzjoni żbaljata tal-Artikolu 107(3)(c) TFUE – natura mhux xierqa tal-miżuri
               L-ispjegazzjonijiet tal-Kummissjoni dwar in-natura xierqa tal-għajnuna mill-Istat huma, skont ir-rikorrenti, inkorretti u ma jinftehmux b’mod li jrendu wkoll id-deċiżjoni nulla.
            
         
               7.
            
            
               Is-seba’ motiv: ksur tar-rekwiżiti bażiċi tal-proċedura għall-għoti ta’ kuntratt pubbliku
               Fil-kuntest ta’ dan il-motiv, ir-rikorrenti ssostni li l-għajnuna mill-Istat ma kellhiex tiġi awtorizzata partikolarment minħabba li r-Renju Unit ma għamilx proċedura għall-għoti ta’ kuntratt pubbliku u kiser il-prinċipji tad-dritt tal-Unjoni ta’ ugwaljanza fit-trattament u ta’ trasparenza.
            
         
               8.
            
            
               It-tmien motiv: ksur tal-Avviż dwar il-garanziji (1)
               
               F’dan il-kuntest, ir-rikorrenti tilmenta li l-garanzija pubblika mogħtija bħala parti mill-għajnuna mill-Istat ma ġietx eżaminata skont il-kriterji tal-Avviż dwar il-garanziji.
            
         
               9.
            
            
               Id-disa’ motiv: nuqqas ta’ osservanza tal-obbligu ta’ motivazzjoni skont l-Artikolu 296(2) TFUE
               Il-Kummissjoni naqset ukoll milli twettaq l-obbligu tagħha ta’ motivazzjoni, u dan f’diversi aspetti u b’mod serju ħafna.
            
         
               10.
            
            
               L-għaxar motiv: ksur tad-dritt għal smigħ
               Finalment, ir-rikorrenti tilmenta wkoll minn ksur tad-dritt għal smigħ.
            
         
      (1)  Avviż tal-Kummissjoni dwar l-applikazzjoni tal-Artikoli 87 u 88 tat-Trattat tal-KE għall-għajnuna mill-Istat fil-forma ta’ garanziji (ĠU 2008 C 155, p. 10).